     Anexa nr. 1
la Hotărârea Consiliului Județean Bistrița-Năsăud

nr. 112 din 28.08.2014
REGULAMENT
 de organizare şi desfăşurare a alegerilor în vederea constituirii Consiliului Județean al Tinerilor Bistrița-Năsăud 
CAPITOLUL I

Dispoziţii generale

ART.1. Consiliul Județean al Tinerilor Bistrița-Năsăud se va alege prin vot universal, direct, egal, secret şi liber exprimat.

ART.2. Alegerile se vor organiza în circumscripţii electorale (licee, colegii) prin vot exprimat pe baza scrutinului uninominal.

ART.3. Elevii, cetăţeni români, fără deosebire de naţionalitate, rasă, religie, sex, exercită în mod egal drepturile electorale.

ART.4. (1)Au dreptul de a alege elevii din clasele a IX-a, a X-a, a XI-a și a XII-a. Au dreptul de a fi aleşi elevii din clasele a X-a şi a XI-a.
(2)Nu pot fi aleşi elevii care au media la purtare sub 10 (zece) sau care au corigenţe în anul şcolar anterior desfăşurării alegerilor.

ART.5. Nu pot fi aleşi elevii care sunt implicaţi sub orice formă în activitatea unei organizaţii politice sau sunt membri într-un partid politic sau într-o organizaţie politică.
ART.6. Dreptul de vot se exercită pe baza carnetului de elev.
CAPITOLUL II

Organizarea alegerilor

Secţiunea 1. Circumscripţiile electorale

ART.7. (1) Pentru alegerea Consiliului Județean al Tinerilor Bistrița-Năsăud, fiecare instituţie de învăţământ (colegiu, liceu) din județul Bistriţa-Năsăud constituie o circumscripţie electorală . 
(2) Stabilirea numărului circumscripţiilor electorale, delimitarea şi numerotarea acestora, precum şi repartizarea mandatelor de consilier se vor face de către Consiliul Județean Bistriţa-Năsăud.
ART.8. Pentru organizarea şi desfăşurarea operaţiunilor electorale, se înfiinţează, în condițiile prezentului regulament: Comisia electorală județeană şi Birourile electorale de circumscripţie.

ART.9. (1) Comisia electorală județeană va fi constituită din 7 membrii din care un reprezentant al Inspectoratului Şcolar Judeţean Bistriţa-Năsăud, trei reprezentanți ai Consiliului Județean Bistrița-Năsăud desemnaţi de Președintele Consiliului Județean Bistrița-Năsăud și trei elevi reprezentanți ai instituțiilor de învățamânt (colegiu, liceu) desemnați de Inspectoratul Şcolar Judeţean Bistriţa-Năsăud.
(2) Nu pot fi membri ai Comisiei electorale județene candidaţii în alegeri.

(3) Președintele și Vicepreședintele Comisiei electorale județene vor fi desemnați prin dispoziția Președintelui Consiliului Județean Bistrița-Năsăud.
ART.10. (1) Comisia electorală județeană are următoarele atribuţii:

a) veghează la întocmirea şi afişarea la termen a listelor electorale şi de candidaţi, organizarea corectă a secţiilor de votare, stabileşte numărul cabinelor de vot şi numărul ştampilelor cu menţiunea „votat”;
b) veghează asupra desfăşurării corecte a campaniei electorale;

c) primește şi verifică documentele Birourilor electorale de circumscripţie, face numărătoarea voturilor şi validează rezultatele alegerilor din Circumscripţiile electorale; soluţionează contestaţiile; centralizează rezultatele înregistrate şi stabileşte componenţa Consiliului Județean al Tinerilor Bistrița-Năsăud, conform rezultatelor obţinute în şcoli;

d) întocmeşte procesul-verbal pentru alegerea Consiliului Județean al Tinerilor Bistrița-Năsăud şi lista supleanţilor;

e) organizează şi conduce alegerea președintelui și a vicepreședințiilor Consiliului Județean al Tinerilor în ședința de constituire a acestuia: primeşte candidaturile pentru funcţia de președinte și vicepreședinți, numără voturile. 

(2) În realizarea atribuţiilor, Comisia electorală județeană va fi sprijinită de voluntari, recrutaţi din rândul elevilor claselor a XI-a și a XII-a ai şcolilor unde se vor desfăşura alegeri.
(3) În procesul electoral Comisia electorală județeană poate colabora cu organizații nonguvernamentale de tineret, acreditate.

ART.11. (1) Birourile electorale de circumscripţie au rolul de a organiza şi coordona desfăşurarea alegerilor pentru desemnarea consilierilor.
Biroul Electoral de Circumscripţie este alcătuit din patru elevi, doi profesori desemnați de directorul instituției și directorul educativ.

(2) Nu pot face parte din Biroul electoral de circumscripţie elevii care şi-au depus candidatura pentru funcţia de consilier.

(3) Membrii biroului electoral de circumscripţie aleg în prima ședință un preşedinte şi un vicepreședinte.

ART.12. Birourile electorale de circumscripţie au următoarele atribuţii:

a) urmăresc aplicarea regulilor privitoare la alegeri;

b) organizează secţiile de votare;

c) verifică întocmirea listelor electorale şi transmit Comisiei electorale județene numărul total de alegători înscrişi în liste;

d) înregistrează candidaturile depuse pentru funcţia de consilier şi întocmesc listele cu candidaţii din circumscripţia lor electorală, pe care le afişează împreună cu listele electorale; un exemplar din lista cu candidaţii admişi se va înainta Comisiei electorale județene în vederea tipăririi buletinelor de vot; 

e) primesc toate documentele şi formularele tipizate ( avizul conducerii şcolii, avizul părinţilor, cererile de depunere a candidaturii, lista susţinătorilor candidaturii, procesele verbale);

f) primesc buletinele de vot, pe bază de proces-verbal;

g) conduc operaţiunile de votare şi iau măsuri de menţinere a ordinii în spaţiul în care se desfăşoară votarea;
h) numără voturile din circumscripţia lor electorală;

i) întocmesc procesul verbal de stabilire a rezultatelor votării. Procesul verbal înscrie rezultatele tuturor candidaţilor, în ordinea descrescătoare a voturilor primite;

j) predau reprezentanților Comisiei electorale județene procesele verbale cuprinzând rezultatul votării, împreună cu buletinele de vot constatate nule, celelalte materiale primite, precum şi contestaţiile privind activitatea Biroului electoral de circumscripţie.

Secţiunea a 2-a.
Secţiile de votare

ART.13. In fiecare circumscripţie electorală (colegiu, liceu) se organizează o secţie de votare, prin grija Biroului electoral de circumscripţie. Secţia de votare va fi dotată cu toate cele necesare pentru desfăşurarea normală a operaţiunilor de votare (cabine de vot, o masă mare pentru membrii Biroului electoral de circumscripţie, o urnă de vot).

Secţiunea a 3-a.
Listele electorale

ART.14. (1) Listele electorale se vor întocmi separat pentru fiecare clasă. Acestea vor cuprinde numele şi prenumele elevilor, în ordine alfabetică, domiciliul şi semnătura alegătorului. Listele vor fi semnate de către profesorul-diriginte şi de către directorul şcolii şi vor purta ştampila instituţiei de învăţământ.
(2) Listele electorale se întocmesc în 2 exemplare. Un exemplar va fi afişat într-un loc accesibil tinerilor, pentru ca aceştia să poată verifica înscrierile în liste. Omisiunile din liste sau neconcordanţele vor fi soluţionate prin grija birourilor electorale de circumscripţie. Al doilea exemplar va fi utilizat în ziua alegerilor.

Secţiunea a 4-a. 
Depunerea candidaturilor

ART.15. Candidaturile pentru Consiliul Județean al Tinerilor Bistrița-Năsăud se depun la Birourile electorale de circumscripţie.

ART.16. (1) Dosarul de înscriere a candidatului trebuie să conţină:

a) cererea de înscriere a candidaturii;
b) lista cu 10 alegători care îi susţin candidatura;

c) avizul dirigintelui şi al directorului de liceu sau colegiu;

d) acceptul părinţilor privind participarea elevului la alegeri şi, dacă va fi ales, la acţiunile organizate de consiliu pe perioada întregului mandat;

e) programul electoral al candidatului.
(2) Dacă dosarul candidatului nu este complet sau nu este depus până la termenul limită, Biroul electoral de circumscripţie decide respingerea candidaturii.

ART.17. Contestaţiile privind candidaturile se vor soluţiona de Comisia electorală județeană.
Secţiunea a 5-a.
Buletinele de vot, ștampilele cu mențiunea votat, ștampilele de control și procesele verbale de constatare a rezultatelor alegerilor
ART.18. Modelul buletinelor de vot, al ștampilelor și al proceselor-verbale se stabileşte de către Comisia electorală județeană, în funcţie de numărul de candidaţi.

ART.19. Imprimarea buletinelor de vot, a proceselor-verbale și achiziția ștampilelor cu menținea “VOTAT” se asigură de către Consiliul Județean Bistrița-Năsăud. Candidaţii vor fi înscrişi pe buletinele de vot în ordinea depunerii candidaturilor.
ART.20. Buletinele de vot vor fi imprimate cu litere de aceeaşi mărime, aceleaşi caractere şi aceeaşi cerneală, în număr egal cu numărul alegătorilor înscrişi în listele electorale.

ART.21. Buletinele de vot vor fi distribuite cu o zi înainte de data alegerilor, prin grija Comisiei electorale județene; predarea şi preluarea lor se face pe bază de proces verbal.

ART.22. Un buletin de vot, anulat în prealabil, va fi afişat, ca model, alături de Lista electorală şi Lista candidaţilor, de către Biroul electoral de circumscripţie.

Secţiunea a 6-a.
Campania electorală

ART.23. Perioada campaniei electorale va fi stabilită în Calendarul de desfăşurare a alegerilor,care va fi pus la dispoziţia tuturor şcolilor și Birourilor electorale de circumscripție.

ART.24. Fiecare candidat poate confecţiona afişe de prezentare a proiectelor sale, fotografii sau alte materiale pe care le consideră necesare pentru a obţine un număr cât mai mare de voturi.

ART.25. În perioada campaniei electorale afişele vor fi expuse la „Panoul electoral” din fiecare şcoală şi în locurile special stabilite de conducerea şcolii. 

ART.26. Birourile electorale de circumscripţie veghează la corecta desfăşurare a campaniei electorale în circumscripţia electorală în care funcţionează.

CAPITOLUL III 
Desfăşurarea alegerii consilierilor
ART.27. (1) Fiecare Birou electoral de circumscripţie trebuie să stabilească sala de clasă în care urmează să se desfăşoare operaţiunea de votare, şi să organizeze secţia de votare ( fiecare secţie trebuie să posede cabine de vot, urnă de vot , rechizitele necesare).
(2) Dotarea secţiilor de votare se va face cu sprijinul conducerii unității de învățământ unde se organizează alegerile.
ART.28. (1) Votarea are loc într-o singură zi, între orele 9.00-14.00.

(2) Dacă se constată că mai sunt alegători prezenţi în sală, care nu si-au exercitat dreptul la vot în timp util, preşedintele Biroului electoral de circumscripţie poate prelungi timpul de votare cu încă o oră.

ART.29. Biroul electoral de circumscripţie se întruneşte cu o oră înainte de începerea alegerilor. În acest interval de timp verifică starea cabinelor, existenţa listelor electorale, a buletinelor de vot, existenţa ştampilei cu mențiunea „VOTAT”, a proceselor verbale pentru stabilirea rezultatelor alegerilor, existența ștampilei de control pe buletine, şi sigilează urna de vot. 
ART.30. În sala de clasă unde se va desfăşura votarea, cu excepţia membrilor Biroului electoral de circumscripţie, a candidaţilor, reprezentanţilor mass-mediei, observatorilor, nici o persoană nu poate staţiona mai mult decât timpul necesar pentru votare.

ART.31. Alegătorii vor putea vota numai în liceul sau colegiul în care învaţă şi numai candidaţii care reprezintă instituţia lor de învăţământ. 

ART.32. Elevii cu drept de vot se vor prezenta să voteze având asupra lor carnetul de elev. 
ART.33. (1) Alegătorul va prezenta unui membru al Biroului electoral de circumscripţie carnetul de elev, şi va primi un buletin de vot. Alegătorii vor vota separat, în cabine închise, aplicând ştampila “votat” în patrulaterul cu candidatul preferat.
(2) După ce a votat fiecare alegător va semna în lista electorală.
ART.34. Membrii Biroului electoral de circumscripţie votează şi ei, asemenea oricărui alegător, dacă au acest drept.
ART.35. Contestaţiile privind desfăşurarea alegerilor se vor depune la Biroul electoral de circumscripţie în timpul programului de votare. După afişarea rezultatelor, persoanele implicate în procesul electoral vor depune contestaţiile la Comisia electorală județeană în termen de 24 de ore. Soluţionarea contestaţiilor este de competenţa Comisiei electorale județene care se va pronunța asupra acestora în termen de 24 de ore, hotărârea acestuia fiind definitivă și irevocabilă.
CAPITOLUL IV

Stabilirea şi constatarea rezultatelor alegerilor

Secţiunea 1. Stabilirea rezultatelor alegerilor
ART.36. (1) După încheierea votării, preşedintele Biroului electoral de circumscripţie anulează buletinele de vot rămase neîntrebuinţate şi procedează la deschiderea urnei.

(2) Preşedintele va citi, cu voce tare, numele candidaţilor care au fost votaţi pe fiecare buletin de vot şi va arăta buletinul de vot celor prezenţi.

(3) Se va totaliza numărul de voturi pentru fiecare candidat.

(4) Sunt considerate nule buletinele de vot care:

a) conţin ştampila “votat” în mai multe patrulatere; 
b) nu conţin ştampila “votat” în nici unul dintre patrulaterele de pe buletinul de vot.
ART.37. (1) Biroul electoral de circumscripţie va completa procesul verbal de stabilire a rezultatelor votării în dublu exemplar.

(2) În procesul verbal se trece numele tuturor candidaţilor, în ordinea descrescătoare a voturilor obţinute.

ART.38. Birourile electorale de circumscripţie vor preda Comisiei Electorale județene procesele verbale cuprinzând rezultatul votării, buletinele de vot (întrebuinţate, anulate şi nule), celelalte materiale primite precum şi contestaţiile privind activitatea Biroului electoral în aceeaşi zi.

Secţiunea a 2-a. Constatarea rezultatelor alegerilor

ART.39. Predarea şi verificarea tuturor materialelor Birourilor electorale de circumscripţie se fac în prezenţa acestora.

ART.40. După verificarea şi numărarea voturilor, Comisia electorală județeană centralizează rezultatele înregistrate în toate circumscripţiile şi stabileşte componenţa Consiliului Județean al Tinerilor Bistrița-Năsăud, conform rezultatelor obţinute în şcoli.

ART.41. (1) Primul clasat din fiecare şcoală (liceu, colegiu) va deveni consilier, următorii doi clasați devenind supleanți pentru mandatul de consilier județean al tinerilor atribuit unității de învățământ. Şcolilor cu clase de predare în limba maghiară, respectiv limba germană li se atribuie suplimentar câte un mandat de consilier. Se atribuie un mandat suplimentar pentru etnia rromă.
(2) În caz de egalitate de voturi între doi sau mai mulţi candidaţi devine consilier cel mai tânăr dintre aceştia.

ART.42. La festivitatea de instalare a Consiliului Județean al Tinerilor Bistrița-Năsăud, Comisia electorală județeană anunţă câştigătorii alegerilor, adică componenţa Consiliului.

CAPITOLUL V

Alegerea președintelui și a vicepreședinților
ART.43. În cadrul ședinței de constituire a Consiliului Județean al Tinerilor Bistrița-Năsăud, se vor alege prin vot deschis președintele și cei doi vicepreședinți.

ART.44. Pentru funcţia de președinte și vicepreședinte poate candida oricare dintre consilieri.

ART.45. În funcţia de președinte va fi desemnat candidatul cu cele mai multe voturi dacă a obținut majoritatea simplă (jumătate plus unu) din totalul voturilor consilierilor.

ART.46. (1) În funcţia de vicepreședinte va fi desemnat candidatul care a obţinut majoritatea simplă (jumătate plus unu) din totalul voturilor consilierilor.

(2) Se vor organiza două operațiuni de alegere prin vot deschis pentru fiecare vicepreședinte în parte.

ART.47. Comisia electorală județeană întocmeşte procesul verbal pentru constituirea Consiliului Județean al Tinerilor Bistrița-Năsăud. Procesul verbal se încheie în dublu exemplar. 
ART.48. Rezultatul final al alegerilor va fi prezentat de Comisia electorală județeană în prima şedinţă a Consiliului Județean Bistrița-Năsăud.
ART.49. Președintele, vicepreședinții şi consilierii trebuie să depună Jurământul de credinţă, asemenea consilierilor județeni.

ART.50. Mandatul Consiliului Județean al Tinerilor Bistrița-Năsăud este de 2 ani.

ART.51. Durata mandatului președintelui și a celor doi vicepreședinți este egală cu durata mandatului consilierilor.
ART.52. Se aprobă Ghidul Comisiei Electorale Județene , conform anexei 1 la prezentul regulament.
ART.53. Se aprobă Ghidul Biroului Electoral de Circumscripție, conform anexei 2 la prezentul regulament.

ART.54. Se aprobă Dosarul candidatului pentru funcția de Consilier județean al tinerilor, conform anexei 3 la prezentul regulament.

ART.55. Se aprobă Modelul Procesului Verbal privind centralizarea voturilor şi constatarea rezultatului alegerilor pentru funcţia de consilier al Consiliului Județean al Tinerilor Bistriţa-Năsăud, conform anexei 4 la prezentul regulament.

